Subject: FW: 7.1-7/25/18259-4
From: Laur Kõiv <[email-masked]>
To: "MNT Teed" <[email-masked]>
Date: Mon, 22 Dec 2025 09:18:08 +0200

Tere

Palun registreerida minule täitmiseks.

Delta viit 7.1-7/25/18259-4

Parimate soovidega

Laur Kõiv

Peaspetsialist

Tehnovõrkude üksus

Planeerimise osakond

55901417

Teelise 4 / 10916 Tallinn /  <https://www.transpordiamet.ee/>
Transpordiamet

From: Kirill Zahartšenja <[email-masked]>
Sent: Sunday, December 21, 2025 6:30 PM
To: Laur Kõiv <[email-masked]>
Cc: Juri Kožanov <[email-masked]>; Tauri Väli
<[email-masked]>
Subject: 7.1-7/25/18259-4

Tere,

Pöördun Teie poole seoses Soodevahe vee erikasutuse loa menetlusega
(taotluse nr  T-KL/1030197-3).

Olete antud menetluse raames edastanud juba teise kirja, milles palute
esitada täiendavaid selgitusi ja vastata lisaküsimustele (Teie kiri
11.12.2025 nr 7.1-7/25/18259-4). Tegemist on mahuka ja tehniliselt keeruka
projektiga, mis koosneb mitmest etapist ning mille raames on kaasatud
mitmed osapooled. Sellest tulenevalt võib kõigil osalistel olla hetkel
erinev arusaam projekti tervikpildist. Sooviksin teha ettepaneku arutada
esmalt kõik Teid puudutavad ja Transpordiameti jaoks olulised aspektid kas
e-kirja teel või lühikesel Teamsi koosolekul. Seejärel esitaksin koondatud
ja täpsustatud vastused Teie kirjale KOTKAS süsteemi kaudu. Selline
lähenemine aitaks hoida kokku nii Teie, meie kui ka Keskkonnaameti
menetlejate aega ning tagaks, et vastused oleksid üheselt mõistetavad ja
kooskõlalised. Töövõtja soov on, et kõigil osapooltel oleks ühine arusaam
olukorrast ning et saaksime koos keskenduda ühe eesmärgi saavutamisele.

Alljärgnevalt oleme esitanud vastused Teie poolt tõstatatud küsimustele ja
teemadele.

Juhul kui pärast vastustega tutvumist tekib täiendavaid küsimusi või
kommentaare, oleme valmis neid lahendama kas kirjavahetuse teel või
vajadusel korraldama lühikese Teamsi arutelu. Vajaduse korral saan kaasata
ka Tellija esindaja (nt Martin Taal).

TREF Nord AS esitab täiendavad selgitused Transpordiameti poolt tõstatatud
küsimustele vee erikasutuse keskkonnaloa taotluse osas (kiri 11.12.2025 nr
7.1-7/25/18259-4) .

1. Punase kontuuriga kraav

Nõustume täielikult Transpordiameti seisukohaga, et juhul kui kavandatavat
kraavi (joonistel punase kontuuriga) soovitakse kasutada eesvooluna, tuleb
vastav projektlahendus eelnevalt kooskõlastada kõikide asjakohaste
asutustega, sh Transpordiametiga.

Tänaseks rõhutame, et nimetatud kraav ei ole veel projekteeritud ega
rajatud. Punase kontuuriga ala ei kujuta endast lõplikku ega
kooskõlastatud projektlahendust. Seetõttu ei ole TREF Nordil hetkel
sisulist lahendust, mida kooskõlastamiseks esitada.

Vee erikasutuse loa taotluses on kajastatud, et põhjavee väljapumpamine
veehaardest nr 2 toimub orienteeruvalt 2026. aasta aprillis. Samas see
lõik, mis haakub olemasoleva Soodevahe peakraaviga (enne ringteed
ligikaudu 100 m ulatuses), rekonstrueeritakse ehitustööde perioodil. Antud
lõigule rajatakse settetiik, mille põhimõtteline lahendus ja asukoht on
esitatud KOTKAS andmebaasis Lisas 25 (settetiigi asendiplaan).

Kinnitame veelkord, et punase kontuuriga kraavi lõik (alates uuest
truubist kuni olemasoleva Soodevahe peakraavini) kooskõlastatakse enne
kasutuselevõttu kõigi vajalike asutustega. Vajadusel on võimalik lisada
vastav tingimus ka Transpordiameti kooskõlastusse.

2. Settetiigi paiknemine ja seos Stromtec OÜ projektiga

Täname Transpordiametit täiendava info eest. Oleme teadlikud Stromtec OÜ
töö nr 25-09 raames koostatud Rail Baltica elektrivõrgu ümberehituse
projektist ning arvestame sellega edasistes lahendustes.

Koostöös Elektrilevi ja Stromteciga on kujunenud lahendus, mille kohaselt
Elektrilevi realiseerib elektrivõrgu rekonstrueerimise etapiviisiliselt.
Elektrikaablid, mis paiknevad TREF Nordi tööde mõjualas, rekonstrueerib
Elektrilevi esimesel võimalusel, eeldatavalt 2026. aasta veebruaris.

Pärast õhuliini eemaldamist rajatakse settetiik täismahus. Kuni nimetatud
tööde teostamiseni rajatakse settetiik minimaalses mahus, kusjuures
põhisettetiik rajatakse Nigula kinnistule.

3. Sademe- ja põhjavee suunamine Soodevahe vana kraavisängi

Sademe- ja põhjavee suunamine joonistel Soodevahe vana kraavisängi on
põhjendatud tunneli ehitustehnoloogiaga. Tunneli rajamist alustatakse just
sellest lõigust, kus praegu paikneb olemasolev Soodevahe peakraav.
Seetõttu ei ole ehituse algfaasis võimalik vett suunata uude peakraavi
lõiku ning ajutiselt kasutatakse olemasolevat kraavisängi, kuni tunneli
vastav lõik ning truup on valmis ja uus lahendus saab täielikult
kasutusele võtta.

4. Settetiikide asendiplaan ja jooniste ühesus

Transpordiameti eelmise pöördumise täiendavaks selgitamiseks koostas TREF
Nord AS spetsiaalselt täiendava joonise (vt Lisa 25 – settetiigi
asendiplaan), kus on üheselt ja detailselt esitatud settetiikide mõõdud,
kuju, asukoht ning Transpordiameti poolt palutud täpsustused (sh
settetiigi paiknemine sõidutee suhtes).
Kinnitame, et nimetatud joonis on aluseks edasiseks käsitluseks. Kõik
teised veeloa taotluses esitatud joonised on informatiivse iseloomuga ning
ei kajasta lõplikku ega detailset ehituslahendust.

5. Soodevahe peakraavi hetkeseis ja puhastamine

Soodevahe peakraav on tänaseks puhastatud ringteest kuni Pirita jõeni (sh
kontrollitud ning puhastatud truubid). Raudteemaast kuni ringteeni
ulatuval lõigul (sinna, kuhu kavandatakse pikem settetiik) on teostatud
raietööd, kuid kraav vajab veel puhastamist. Antud tööd viiakse läbi koos
settetiigi rajamisega. Enne põhjavee väljapumpamise alustamist kontrollime
kogu eesvoolu lõigu täiendavalt üle, et välistada võimalikud takistused
vee liikumisel. Oleme teadlikud, et kraavi võivad ajutiselt takistada
näiteks kopratammid, ning need eemaldatakse enne pumpamist.

6. Vooluhulgad ja täiendavad uuringud

Transpordiameti poolt viidatud ajakohane uuring Soodevahe peakraavi
toimimise kohta valmib kindlasti, kuid mitte vee erikasutuse loa menetluse
raames. Soodevahe peakraavi ja vooluhulkade tervikliku modelleerimise
teostab Rail Baltica Muuga suuna projekteerija AllSpark, kelle
projekteerimisülesande hulka see töö kuulub.

Vee erikasutuse loa taotluses on määratletud põhjavee suublasse juhtimise
maksimaalne vooluhulk, mis on ligikaudu 1 440 000 m³ aastas ehk ca 0,0457
m³/s. Tegemist on vooluhulgaga, mis lisandub olemasolevale looduslikule
vooluhulgale juhul, kui samaaegselt töötavad kolm veepumpa veehaardest nr
1, nr 2 ja nr 3.
Stabiilse olukorra tagamiseks rajatakse settetiigid, mille eesmärk on
vooluhulkade reguleerimine ja kontrolli all hoidmine. Lisaks on objektile
soetatud rock-bag’id, mis täidavad filtreerimisfunktsiooni ning aitavad
vooluhulki täiendavalt kontrolli all hoida.

TREF Nord AS hinnangul on vee erikasutuse loa andmiseks ja tööde
alustamiseks esitatud kõik vajalikud andmed. TREF Nordi ehitustegevusest
tulenev täiendav vooluhulk Soodevahe peakraavis on marginaalne (kuni
0,0457 m³/s). Peame ebaotstarbekaks siduda vee erikasutuse loa menetlus
teiste lõikude mõjude ning kogu Soodevahe piirkonna tervikliku
hüdroloogilise analüüsiga.

Nagu ka varasemalt oleme selgitanud, on Soodevahe peakraavi
rekonstrueerimise projekt koostamisel (projekteerija AllSpark). Selle
projekteerimise raames viiakse läbi kõik vajalikud uuringud ja analüüsid
ning nende alusel kavandatakse uus kraavilahendus, mis arvestab kogu
areneva Soodevahe piirkonna, sh Rail Baltica rajatiste, mõjuga.

Kinnitame veel kord, et Soodevahe peakraavi toimimist kuni Pirita jõeni
jälgitakse pidevalt nii Ehitaja kui ka Tellija omanikujärelevalve  poolt.
Vajaduse korral võib vastava tingimuse lisada ka Transpordiameti
kooskõlastusse.

PS: koopiasse lisatud peaprojektijuht Juri Kožanov ning TRAM esindaja
antud objektil Tauri Väli

Ilusaid  jõulupühi ja head vana aasta lõppu!

Lugupidamisega,

Kirill Zahartšenja

AS TREF Nord

Projektijuht

tel: 555 31 391

e-post:  <mailto:[email-masked]>
[email-masked]